UACล้มแผนขายหุ้นให้MFC
ติดเกณฑ์บริหารกองทุนบุคคล จ่อเซ็นเอ็มโอยูขายก๊าซPTT
27 ก.ค. 2555

ติดเกณฑ์บริหารกองทุนบุคคล จ่อเซ็นเอ็มโอยูขายก๊าซPTT
 “ยูเอซี” ยกเลิกขายหุ้นเพิ่มทุนให้ “เอ็มเอฟซี เอนเนอร์จี ฟันด์” เตรียมขายให้สถาบันอื่นแทน สัปดาห์หน้าเซ็นขายก๊าซให้ ปตท.
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) เปิดเผยว่า คณะกรรมการบริษัทมีมติยกเลิกการจำหน่ายหุ้นเพิ่มทุนจำนวน 22 ล้านหุ้น ให้กับกองทุนเปิด เอ็มเอฟซี เอนเนอร์จี ฟันด์ เนื่องจากกองทุนไม่สามารถพิจารณาการลงทุนได้ทันกำหนดเวลาที่ระบุไว้ โดยคณะกรรมการมีมติให้บริษัทเสนอขายหุ้นเพิ่มทุนดังกล่าวกับนักลงทุนสถาบันรายอื่นต่อไป แต่หากกองทุนเอ็มเอฟซีฯ ยังสนใจหุ้นเพิ่มทุนของบริษัทก็สามารถกลับมาเจรจาได้อีกครั้ง
“การยกเลิกขายหุ้นเพิ่มทุนไม่ส่งผลกระทบกับบริษัท เพราะเดิมทีเราจะนำเงินที่ได้จากการขายหุ้นไปลงทุนธุรกิจโรงแยกก๊าซที่ จ.สุโขทัย แต่ตอนนี้บริษัทได้เงินกู้จากแบงก์มาแล้ว 400 ล้านบาท เมื่อรวมกับกระแสเงินสดอีก 200 ล้านบาท ก็เพียงพอต่อการลงทุนทั้งหมด ทำให้เราไม่ต้องรีบร้อนขายหุ้น สามารถรอได้ถึงปลายปีนี้หรือต้นปีหน้า เพราะเราได้เปลี่ยนแผนที่จะนำเงินจากการขายหุ้นไปลงทุนในโครงการอื่นแทน เช่น การลงทุนระบบน้ำร่วมกับบริษัท ไฮโดรเท็ค (HYDRO) เป็นต้น” นายกิตติ กล่าว
อย่างไรก็ตาม หลังจากที่บริษัทยกเลิกขายหุ้นเพิ่มทุนให้กับกองทุนเอ็มเอฟซีฯ แล้ว ก็มีนักลงทุนสถาบันรายอื่นติดต่อเข้ามาหลายราย ซึ่งบริษัทจะพิจารณาข้อเสนอที่เป็นประโยชน์มากที่สุด ส่วนราคาขายจะคำนวณราคาเฉลี่ยย้อนหลัง 7 วัน นับจากวันที่มีการเสนอซื้อโดยสามารถกำหนดราคาต่ำกว่าหรือสูงกว่าราคาเฉลี่ยได้ไม่เกิน 10% และบริษัทคาดว่าจะได้เงินจากการขายหุ้นครั้งนี้ไม่ต่ำกว่า 200 ล้านบาท
นายกิตติ กล่าวว่า สำหรับความคืบหน้าโครงการโรงแยกก๊าซที่ จ.สุโขทัย จะสามารถดำเนินการก่อสร้างได้ภายในเดือนหน้า และแล้วเสร็จในช่วงไตรมาสแรกปี 2556 แต่บริษัทจะเซ็นสัญญาบันทึกข้อตกลง (MOU) ขายก๊าซให้กับบริษัท ปตท. (PTT) สัปดาห์หน้า โดยจะจำหน่ายก๊าซให้ ปตท. ประมาณ 1 หมื่นตันต่อปี ทำรายได้ให้บริษัทปีละประมาณ 300 ล้านบาท ขณะที่โครงการผลิตก๊าซชีวภาพอัดจากฟาร์มสุกร (CBG) ที่ จ.เชียงใหม่ จะดำเนินการเชิงพาณิชย์ได้เดือนหน้า
สำหรับโครงการผลิตน้ำเพื่อใช้ในโรงงานอุตสาหกรรมและชุมชน โครงการบำบัดน้ำเสียที่ลงทุนร่วมกับ HYDRO คาดว่าจะใช้เงินลงทุนทั้งสิ้น 600 ล้านบาท แบ่งเป็นการกู้เงินจากธนาคาร 300 ล้านบาท ที่เหลืออีก 300 ล้านบาท จะมาจากบริษัท 150 ล้านบาท และ HYDRO 150 ล้านบาท โดยคาดว่าโครงการนี้เริ่มดำเนินการได้ปลายปีนี้
นายวิชชุ จันทาทับ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า สาเหตุที่บริษัทไม่สามารถซื้อหุ้นเพิ่มทุนของ UAC ได้ เพราะติดหลักเกณฑ์ภายในของบริษัท ซึ่งเกี่ยวข้องกับการบริหารกองทุนส่วนบุคคล หลังจากนี้กองทุนเอ็มเอฟซี เอนเนอร์จี ฟันด์ จะมองหาโอกาสลงทุนในธุรกิจพลังงานอื่นต่อไป โดยกองทุนดังกล่าวมีมูลค่าทั้งสิ้น 1,350 ล้านบาท